Beszámoló a Magyar Aktuárius Társaság 2011/2012 évi tevékenységéről

Az alábbiakban a munkatervi pontoknak megfelelően számolunk be társaságunk tevékenységéről.

1.	Szakmai programok, továbbképzések szervezése és szakmai rendezvények figyelemmel kísérése, különös tekintettel a 2011. évi Őszi Iskolára, a 2012. évi Altenburger Gyula Szimpóziumra, a MAT szemináriumaira.
Az Ügyvezetőség értékelése szerint a MAT szakmai programjai megfelelőek voltak. Ősszel megrendeztük a társaság 8. Őszi Iskoláját, amelynek témája ’Modelling Longevity and the Dynamics of Mortality’ és ’Recent Developments in Annuities’ Steven Haberman (MA PhD FIa FSS FIMA, Professor of Actuarial Science, City University London, School of Mathematics) előadásában, valamint ’Valuing options and guarantees in European insurance contracts’, ’Modelling exteme market events’, és ’Liquidity: how it affects funding costs, asset prices and liability valuations’ Andrew Smith (Partner at Deloitte, Member of the Soclvency 2 Experts Group) volt.
E rendezvényen igen sok tagunk vett részt, s a korábbiakhoz hasonlóan, ez az őszi iskola is nagyon sikeresnek bizonyult.
Folytattuk a MAT szemináriumát, amelyen bemutatkoztak új tagjelöltjeink. Hogy növeljük a rendezvény népszerűségét, szemináriumonként egy egyetemi előadó is tartott előadást.

2. A Szakmai Továbbképzési Rendszer továbbfejlesztése ill. működtetése.
Az Ügyvezetőség megítélése szerint az SZTR megfelelően működik, és alapvetően jól tölti be feladatát. A rendszer működésének tapasztalatait az Akkreditációs Bizottság szóbeli beszámolója tartalmazza.

3. A MAT folyamatos aktív részvétele a tágabban értelmezett biztosítási közéletben, beleértve nyugdíjrendszert, az egészségbiztosítási rendszert, valamint a nyugdíjpénztárakat érintő munkálatokat is. Véleménynyilvánítás és érdekképviselet az aktuárius szakmát érintő valamennyi kérdésben.
A MAT szakmai véleményét külső szervezetek felé általában a Biztosítás Szabályozási Bizottság döntés és Ügyvezetőség vélemény, egyszer pedig elnöki észrevétel formájában jelenítette meg.
A PSZÁF Szolvencia II szakértői csoport munkájában aktívan részt vettünk. 
A szakértői munka során kérdéseket, megjegyzéseket és javaslatokat fogalmaztunk meg az aktuáriusi jelentésről szóló rendelet módosításának tervezetével kapcsolatban. A MAT Biztosítás Szabályozási Bizottsága is összeállított egy véleményt a Felügyelet aktuárius jelentésről szóló rendelettervezetéről, melyet eljuttattunk a Felügyelethez. 
A KGFB Tartalékszint konzultációs anyag, valamint a biztosítástechnikai tartalékok kapcsán a rövid határidő miatt a BSZB nem tudott konszenzusos véleményt kialakítani, ezért az összegyűjtött véleményeket elnöki észrevételek formájában küldtük meg a Felügyelet részére.
Részt vettünk szeptemberben a Budapesti Corvinus Egyetemmel és a Magyar Közgazdasági Társaság Egészség-gazdaságtani Szakosztályával egy egészségbiztosítási konferencia szervezésében. 
A MAT részt vett az NGM által szervezett, az új Bit elveinek kidolgozására létrehozott munkabizottság munkájában. A BSZB foglalkozott a Bit módosítása kapcsán a felszámolás és végelszámolás során felmerülő kielégítési sorrend felülvizsgálatával. Észrevételeinket megküldtük az NGM-nek.
A MAT javaslatát a Szolvencia II kiemelt funkcióinak felelősségvállalói ügyében megküldtük a felügyelet és az NGM részére.
Stratégiai együttműködési megállapodást kezdeményeztünk az ONYF-fel és a Nemzeti Erőforrás Minisztériummal.
A PSZÁF-fal való együttműködési szerződésünk ellenére nem kaptunk lehetőséget, hogy észrevételeinkkel részt vehessünk a többlethozam visszajuttatás szabályairól szóló ajánlás kialakításában.

4. A MAT aktív részvétele a biztosítási szerződések nemzetközi számviteli szabványának második fázisára ill. a szolvencia2 kialakítására vonatkozó véleményezésben és felkészülésben.
A biztosítási szerződések nemzetközi számviteli szabványának második fázisa jelenleg továbbra is kidolgozás alatt áll. 
Borza Gábor révén, aki szakértőként részt vesz az EIOPA Occupational Pensions Stakeholder Group (OPSG) munkájában, a jelenlegi és volt elnök folyamatosan betekintést nyerhet az ülések anyagaiba.
A MAT részt vett az NGM által szervezett, a Szolvencia II. elveinek kidolgozására létrehozott munkabizottság munkájában.

5. MAT ajánlások kidolgozása és elfogadása; a szolvencia2 rendszerében szükségessé váló szakmai sztenderdek illetve ajánlások kidolgozásában való részvétel.
Minthogy erre irányuló kezdeményezés nem volt, a MAT új ajánlást nem adott ki. 

6. Részvétel a nemzetközi aktuárius szervezetek munkájában.
A két legfontosabb nemzetközi szervezettel (GC és IAA) folyamatosan tartjuk a kapcsolatot. Természetesen a rendezvények csak egy kis részén tudunk részt venni. A MAT több alkalommal is támogatta delegáltjaink részvételét az IAA ill. a GC európai rendezvényein. Az Ügyvezetőség megítélése szerint e támogatások folytatásra érdemesek.
Az IAA egyre gyakrabban kéri a helyi szervezetek képviselőitől, hogy elektronikus kérdőívek kitöltésével segítsük munkáját. Igyekeztünk ezekben részt venni.
Az Ügyvezetőség támogatta a Hanák Gábor által elkészített dokumentumot a GC standardalkotó tevékenységével kapcsolatosan, melyet meg is küldtünk. Javaslatainkat javarészt figyelembe is vették.
A GC prágai ülésen több tagtársunk is képviselte társaságunkat. Hanák Gábor ezen az ülésen vette át a GC elnökségét.
Továbbra is részt veszünk az EAA (European Actuarial Academy) Tanácsadó Testületének (Advisory Board) munkájában (Kováts Antal révén). 
A MAT képviselője (Kováts Antal) rendszeresen részt vesz a német társszövetség éves közgyűlésén.

7. Részvétel a CERA  Global Association munkájában.
Diószeghy Zoltán tagtársunkat bíztuk meg a szervezettel történő kapcsolat tartással. A fejleményeket folyamatosan figyelemmel követjük. Az elmúlt évben a szervezet szakmai aktivitása jelentősen csökkent. Főleg adminisztratív tevékenységgel foglalkoztak. Azok a tagtársaságok, akik megkapták a tanúsítványadási jogkört, azok folyamatosan adják ki a tanúsítványokat, és már ezer fölött van a CERA címet viselő aktuáriusok száma a világon. Ezzel szemben az alapító társaságokon kívül új társaságokkal nem nagyon vette fel a CERA a kapcsolatot. 

8.	A MAT szakmai követelmény-rendszerének áttekintése és korszerűsítése.
Az Akkreditációs Bizottság megkezdte a MAT szakmai követelményeinek áttekintését. Ennek elsődleges célja az, hogy egyértelmű, átlátható és korszerű alapokra helyezzük a minősített tagság megszerzésének követelményeit.
A MAT 2011-es közgyűlésének határozata alapján a MAT Akkreditációs Bizottsága létrehozta az ún. Követelményrendszer Bizottságot (KB) a MAT szakmai követelményeinek felülvizsgálatára.
A KB megfogalmazta a „MAT Minősített tagság megszerzésének feltételei” nevű dokumentumot, melyben a szakmai követelményeket a KB a Groupe Consultatif tematikájához hasonlóan, röviden fogalmazta meg. A Bizottság e dokumentumot a 2012-es Közgyűlés elé terjeszti. 
A KB elkészített egy részletesebb tematikát (MAT AB szakmai követelmény-rendszere) az Akkreditációs Bizottság számára, amely alapján az AB a jövőben eldönti, hogy az egyes képzések tartalmilag megfelelnek-e a követelményeknek. Ezt utóbbi dokumentum a MAT honlapján lesz elérhető.

9. A MAT honlapjának működtetése és fejlesztése.
Az Ügyvezetőség megítélése szerint a honlap működtetésében sikerült fenntartani azt a színvonalat, amelyet tavalyra elértünk; ez a korábbiakhoz képest jelentős előrelépés volt. Sikerült megvalósítani azt, hogy a MAT különféle rendezvényeire a honlapon keresztül lehessen jelentkezni. A honlap egyre inkább betölti azt a szerepet, ami egy modern szövetség esetében a tagság és az érdeklődő közvélemény tájékoztatása érdekében elvárható. 
Azonban az idő múlásával a honlappal kapcsolatosan további igények merültek fel. A 2011-es közgyűlésen kritika érkezett a honlap kinézetére, felépítésére vonatkozóan. Internetes szavazással felmértük a Tagság véleményét, melynek eredménye szerint a kinézeten időszerű a változtatás. Az Ügyvezetőség az Őszi Iskola szünetében pályázatot hirdetett, azonban nem érkezett be pályázati javaslat. 
Az Ügyvezetőség megbízott egy honlap-tervezőt, hogy készítsen több javaslatot a kinézetre, felépítésre vonatkozóan. A javaslatokat, amint megérkeznek, a Tagság elé fogjuk tárni, hogy válasszák ki a leginkább megfelelőt. 
A minősített tagok javarészt hozzájárultak, hogy nevüket közzé tegyük a honlapon. Várjuk azon tagok visszajelzését is, akik eddig nem válaszoltak a megkeresésre.

10. A MAT könyvtár támogatása.
A 2011. évi MAT Könyvtár támogatási keretből 9 könyvet szereztük be egy-egy példányban, ezek továbbra is csak a Biztosítási Oktató és Kutató Csoport MAT könyvtárában olvashatóak. 
A könyvek listáján a biztosítási témák mellett modellezési és statisztikai szakirodalom is található, sőt a GC Syllabus egyik új pontját követve Viselkedési pénzügyek könyvet is vettünk. 
A másik beszerzésünk egy CD-ROM, amely a feltörekvő piacok biztosító társaságairól tartalmaz sok adatot és szöveges elemzést. Ez is a Biztosítási Oktató és Kutató Csoport szobájában, a MAT könyvtárában érhető el. A Könyvek listája:
Dickson, David C. M.; /Insurance Risk and Ruin
Tse, Yiu-Kuen; /Nonlife Actuarial Models
Boland, Philip J.; /Statistical and Probabilistic Methods in Actuarial Science
Korn, Ralf; Korn, Elke; Kroisandt, Gerald; /Monte Carlo Methods and Models in Finance and Insurance
Forbes, William; /Behavioural Finance
Nelsen, Roger B.; /An Introduction to Copulas
Mun, Johnathan; /Modeling Risk
Everitt, Brian S.; /An R and S-PlusŽ Companion to Multivariate Analysis
Cramer, J. S.; /Logit Models from Economics and Other Fields

11. Hagyományos rendezvényeink (kirándulás, újévi vacsora) megszervezése.
Az őszi kiránduláson a lelkes csapat a Pilisben a Kevély-nyerget hódította meg sikerrel. Az újévi vacsorán szokásosan jó volt a hangulat.

12.	A European Actuarial Journal támogatása.
Elérhetővé vált tagjaink számára az Európai Aktuárius Folyóirat, melynek a MAT is alapítója.
A folyóirat a honlapunkon keresztül érhető el minden minősített tagunk számára. Az elérhetőség éves díját a MAT fedezi.

13.	MAT többletének társaság céljára történő felhasználásának kimunkálása. A részleteket az Ügyvezetőség dolgozza ki.
A Magyar Aktuárius Társaság díjat alapított a tehetséges fiatal aktuáriusok jutalmazására.
Az Ügyvezetőség döntése alapján a „Biztosításmatematika ifjú mestere” díjat első ízben 2011-ben Viszkievicz András kapta, aki a Budapesti Corvinus Egyetem végzős hallgatójaként  a diplomaosztó ünnepség keretében vette át. 
A díjazott jutalma az, hogy térítésmentesen vehet részt a következő két őszi iskolán és a 2012. évi Altenburger Gyula szimpóziumon. A részvételt a PR keretből fedeztük. 
A díj szabályzatát az ügyvezetőség kialakította. Tájékoztatásul megküldi a 2012-es közgyűlés dokumentumai között.

Összefoglalva elmondhatjuk, hogy az elmúlt egy évben több sikeres programunk volt, és sok tekintetben előreléptünk. Szakmai rendezvényeink az utóbbi egy évben is sikeresek voltak. Ezek látogatottsága ismételten magas volt.

Budapest, 2012. május 2.
a MAT Ügyvezetősége